34-vuotias ruotsalainen sai maanantaina Kymenlaakson käräjäoikeudessa vastattavakseen tapposyytteen.

Syytteen mukaan hän kuristi päihtynyttä uhriaan teltan narulla.

Nainen meni elottomaksi ja hänen sydämensä pysähtyi.

Nainen menehtyi vammoihinsa Kymenlaakson keskussairaalassa. Hän ei tullut enää tajuihinsa.

Syytteessä kuvattu henkirikos tapahtui kouvolalaisen maatalon pihalle pystytetyssä teltassa. Kuvituskuva. MOSTPHOTOS

Tapaus sattui toukokuun 18.-19. päivän välisenä yönä kouvolalaisen maatalon pihalla, jossa pariskunta yöpyi teltassa. Talo kuuluu tuttavanaiselle.

Pariskunta oli ennen naisen kuolemaan johtanutta välikohtausta nauttinut runsaasti alkoholia. Nainen oli juonut puolitoista pulloa viiniä sekä vähän myös olutta. Mies oli juonut suunnilleen saman määrän.

Yksi selvityksen aihe oikeudessa onkin se, missä määrin runsas päihteiden käyttö vaikutti naisen kuolemaan.

Syyttäjä vaatii 34-vuotiaalle ruotsalaiselle ensisijaisesti rangaistusta taposta ja sen mukaista pitkää vankeusrangaistusta.

Tapposyytteen mukaan 34-vuotias oli kuristanut naista teltan narulla kunnes nainen meni elottomaksi ja hänelle aiheutui sydänpysähdys.

Nainen järjesti lentoliput

Toissijaiset syytteet ovat törkeä pahoinpitely sekä törkeä kuolemantuottamus. Nämä syytteet liittyvät toisiinsa.

Törkeän pahoinpitely -syytteen mukaan syytetty aiheutti uhrilleen hengenvaarallisen tilan. Törkeän kuolemantuottamus -syytteen mukaan syytetty kaatoi puolustuskyvyttömässä tilassa olleen ja alkoholin vaikutuksen alaisena olleen naisen maahan ja jätti telttaan.

34-vuotias ruotsalainen otettiin tuoreeltaan kiinni. Hän on ollut viimeiset kaksi kuukautta tutkintavankina.

Esitutkinnassa (poliisikuulusteluissa) ruotsalainen ei tunnustanut rikosta, mutta on muuten kertonut tietoja tapahtumasta ja pariskunnan taustasta.

Miehen mukaan nainen oli iloinnut hänen tulostaan Suomeen. Nainen oli järjestänyt miehelle lentoliput.

Huomasi ilmastointinarun kaulassa

Nainen oli ollut iloinen miehen rakkaudesta. Heillä oli ollut tarkoituksenaan lähteä yhdessä Budapestiin.

Illanvietto oli ollut kostea. Miehen kertoman mukaan hän meni edeltä teltalle, jonne nainenkin pian saapui.

He juttelivat teltalla 15-20 minuuttia. Nainen oli " yskinyt tai oksentanut ulos teltasta " .

Nainen oli pyytänyt noutamaan puhelimensa.

Syytetty oli maannut teltassa selin naiseen. Sitten hän kaatoi naisen patjalle. Liikkeen vuoksi koko teltta alkoi kaatua.

Syytetty ryhtyi korjaamaan teltan tukikeppiä. Tuolloin hän huomasi " ilmastointinarun " naisen kaulassa.

Syytetty kuuli naisen korisseen sen jälkeen kun hän irrotti narun.

Hän muistaa myös painaneensa naisen rintaa nyrkillä. Hän havaitsi naisen virtsanneen allensa.

Suunnitelmissa yhteinen elämä

Teltassa oli ollut pilkkopimeää. Syytetyn käsityksen mukaan narut roikkuivat teltan katosta. Niillä säädeltiin teltan tuuletusaukkoja.

Syytetyn mukaan heillä oli ollut illan aikana väittelyä keskenään. Ulkopuolisten korviin se voi kuulostaa riidalta, mutta sellainen keskustelu oli heille tavallista.

Miehen mukaan he olivat tavanneet Maltalla viime joulukuussa.

He olivat seurusteleva pari. Heidän tarkoituksenaan oli asua samassa maassa ja yhdessä.

Syytetty mainitsi myös, että tiesi jonkun naisystävänsä aiemmin poikaystävän kuristaneen tätä. Tästä syystä nainen kammosi kuristamista eikä hän tämän vuoksi pitänyt kättään naisen kaulalla.

Syyttäjän mukaan pakovaara

34-vuotias ruotsalainen on asunut useissa Euroopan maissa. Viimeisin osoite menee Malmön kaupunkiin Etelä-Ruotsiin. Sitä ennen miehen osoite oli Maltalla.

Syyttäjän mukaan miehen vangittuna pitäminen on välttämätöntä, koska on oletettavissa, että hän lähtisi muutoin pakoon tai muuten karttaisin rangaistuksen täytäntöönpanoa.

Syytteiden käsittely alkoi maanantaina Kouvolassa Kymenlaakson käräjäoikeudessa. Tuomio asiassa annetaan 1. elokuuta.

Iltalehti palaa oikeudenkäyntiin myöhemmin.